**Бездә яздыр**

(Фатих Кәрим шигыре буенча 7 нче сыйныфта татар әдәбияты дәресе)

**I. Дәреснең максатлары:**

**1) Фәнни -** Бөек Ватан сугышыелларында илебезнең азатлыгы өчен кан коелуның мәгънәсен укучыларга тарих белән бәйләп аңлату. **2)Коммуникатив:**  тыңлый, аралаша белү сәләтен үстерү, парларда һәм коллектив фикер алышуда катнашу, үз фикерен тулы һәм төгәл әйтә белү һәм бердәм эшчәнлектә уртак нәтиҗәгә килә белү күнекмәләрен булдыру.

**3) Тәрбияви:** укучыларда азатлык өчен  көрәшкән сугышчыларга карата

ихтирам хисләре тәрбияләү, яшәү кыйммәтләре турында уйландыру.

**II. Бурычлары:**

1.Анализлый, чагыштыра, мисаллар китерә, дәлилли,  нәтиҗә ясый белергә өйрәтү;

2.Уку мәсьәләсен билгели һәм әйтә белү, үз эшен һәм иптәшләренең җавапларын гадел бәяли белергә өйрәтү;

3.Сөйләм культурасын үстерү.

**III. Принциплары:**

1.Дидактик принциплар - күрсәтмәлелек, уку-укыту барышы тәрбияви

2.Гомумметодик принциплар - коммуникатив, ситуатив-тематик

**IV. Уку-укыту ысуллары:** өлешчә эзләнү, күрсәтү - аңлату.

**V. Укыту алымнары:** парларда эш, дәреслек, дәфтәр белән эш, такта, панель белән белән эшләү.

**VI. Дәреснең төре:** яңа белемнәр ачу.

**VII. Җиһазлау:**

Күрсәтү материалы: Фатих Кәримнең портреты, иҗаты буенча мәгълүмат – презентация, аны күрсәтү өчен - панель, ноутбук, видеоязма.

Дәреслек: Татар әдәбияты. 7 нче сыйныф. 2 кисәктә. Беренче кисәк. Ф. Ф. Хәсәнова редакциясендә. Казан: “Мәгариф – Вакыт” нәшрияты, 2017.

68-69 б.

**Дәрес барышы**

**I .Мотивлаштыру-ориентлаштыру.**

1.Дәресне оештыру. Исәнләшү, уңай халәт тудыру.

**Укытучы:**  - Хәерле көн, укучылар. Исәнмесез!

***Укучылар:*** *- Хәерле көн! Исәнмесез!*

Исәнләшү – ул хөрмәтләү

Кече, өлкән – һәркемне.

Исәнләшүдән башлана

Безнең дәрес һәркөнне.

2. Өй эшен тикшерү.

**Укытучы:** Укучылар. Сезгә нинди өй эше бирелгән иде?

***Укучы* җавабы.** Әдәбият теориясе буенча. Лирик герой кем икәнен искә төшерергә. (җавап бирәләр).

**Укытучы:**  Яхшы. Ә хәзерәйдәгез әле, искә төшерик. Әдәбият дәресләрендә без нәрсә өйрәнәбез?

***Укучы*лар җавабы.**

**Укытучы:** Әйе, матур әдәбият әсәрләре халкыбызның үткән тормышы, аларның хис-тойгылары, уйлары турында сөйли. Безне уйландыра, матурлыкны күрә белергә, тормышны аңларга ярдәм итә, телебезне баета,  аңыбызны үстерә.

Әдәбият нинди фән белән тыгыз бәйле соң?

***Укучы*лар җавабы.**

**Укытучы:** Әйе, укучылар, дөрес фикерлисез. Әлбәттә, тарих фәне белән. Алар арасында нинди уртаклык һәм аермалык бар?

***Укучы*лар җавабы.**

**Укытучы:**  Димәк, тарих фәне исеме әйтеп торганча, безнең үткәнебез, тарихыбыз турында сөйли. Даталар, цифрлар белән, фактлар белән эш итә. Теләсә нинди вакыйга, борылыш, үсеш, җиңү һәм җиңелү сәбәпләрен анализлый, аңлата. Шулар нәтиҗәсендә төрле илләр, дәүләтләр нинди үсеш яки чигенеш алуын, жиңү һәм җиңелүен тасвирлый. Әдәбият фәне исә шул тарихи вакыйгалар, борылышлар конкрет кеше язмышына ничек тәэсир иткәнен күрсәтә. Бер үк ситуациядә калган кешеләр үзләрен төрлечә тота, уй - кичерешләре дә үзгә. Димәк, әдәби әсәрләрдә дөньяви кешелек кыйммәтләре проблемасы күтәрелгән, ә алар бүгенге көндә дә бик актуаль.

3.  Актуальләштерү.

**Укытучы:**  Аерым укучыларга (1нче төркем) индивидуаль эш бирелгән иде. Алар өй эшен флешкага яздырып алып килделәр. Рәхим итегез. Презентациягезне күрсәтегез. (Презентация М. Җәлил, А. Алиш, Г. Кутуй, С. Хәким турында).

Булдыргансыз, укучылар, рәхмәт. Калган укучыларга сорау: Бу язучыларны нәрсә берләштерә?

***Укучы*лар җавабы.**

**Укытучы:**  Дөрес, бу әдипләр барысы да 1941-1945 елларда булган Бөек Ватан сугышында катнашкан, сугышка чаклы танылган язучылар, канлы сугыш кырларында да иҗат итүләрен дәвам иткән, батырларча көрәшкән.

4. Уку мәсьәләсен кую.

**Укытучы:**  Сез ничек уйлыйсыз, без бүген кайсы елларны үз эченә алган әдәбият белән таныша башларбыз?

***Укучы:***Сугыш чоры, 1940-1950 еллар әдәбияты белән таныша башларбыз.

**Укытучы:** Афәрин, укучылар! Без бүген сезнең белән Бөек Ватан сугышы чоры иҗаты белән таныша башларбыз. Тактада кемнең фотосын күрәсез? Сез әлеге әдипне беләсезме?

**Укучы:**Әйе, беләбез. Фатих Кәрим.

**Укытучы:** Яхшы. Ә сез аның нинди әсәрләре белән таныш?

***Укучы:***“Нәҗип” хикәясен өйрәндек.

**Укытучы:**  Ә бүген Фатих Кәримнең тормыш юлы һәм иҗатына күзәтү ясарбыз. “Бездә – яздыр” шигырен укып, анализларбыз. 2 нче төркем укучыларына Фатих Кәрим иҗаты буенча презентация ясарга бирелгән иде. Игътибар белән карагыз һәм тыңлагыз. Иптәшләрегез слайдлар буенча өстәмә рәвештә сөйләп тә баралар.

**II. Уку мәсьәләсен өлешләп чишү.**

1.Автор белән танышу.

**1 нче укучы.** Фатих Кәрим 1909 нчы елның 9 нчы гыйнварында хәзерге Башкортостан республикасы Бишбүләк районы Ает авылында мулла гаиләсендә унберенче – төпчек бала булып дөньяга килә. Үз авылында мәдрәсәдә укый. Абыйсы шагыйрь Ярлы Кәрим, әтисе, апасы да шигърият яраталар, үзләре дә шигырьләр чыгаралар. **(1 нче слайд)**

**2 нче укучы.** Булачак шагыйрь 12 яшенә кадәр туган авылында яши, укый. 1922 нче елда Ф.Кәрим Бәләбәй педагогия техникумының әзерлек курсына укырга керә, монда ул 2 ел уңышлы шөгыльләнә. Ул чакта Казанда яшәгәнабыйсы Габдулла аны үзе янына чакыра. 1924 нче елда Казанга килә. 1929 нчы елда Казанда Җир төзү эшләре техникумын тәмамлый. Шушы елларда аның беренче шигырьләре матбугатта басылып чыга.

**3 нче укучы.** 1931 –1933 нче елларда Кызыл Армия сафларында хезмәт итеп кайта. Ләкин 1938 нче елда Ф.Кәрим кулга алына. Югары суд утырышы шагыйрьне 10 елга төрмәгә ябылуга һәм 5 елга гражданлык хокукларын чикләү җәзасына хөкем итә. Аны Коми якларындагы төрмәгә жибәрәләр. Төрмәдә утырганда да, ул иҗат итүдән туктамый. Шигырьләрен күңелендә ятлап саклый. Мөмкинлек булу белән, Х. Туфан кебек, папирос кәгазенә вак-вак хәрефләр белән язып, кием жөйләрендә яшереп тота. Шигърият аңа яшәү көче бирә, кешелеген сакларга, сыгылып төшмәскә ярдәм итә.  **(2 нче слайд)**

**4 нче укучы.**  Ф. Кәрим Бөек Ватан сугышын Сталин төрмәсендә каршылый. Аны аклап төрмәдән чыгаралар һәм ул 1941 елның 30 нчы декабрендә сугышка китә. Ут, пулялар яңгыры астында иңенә автоматын асып, сапер - разведчик Фатих меңләгән чакрым юл уза, "рядовойлар төнен йоклаганда, мин йокламыйм шатлык-кайгыдан" дип, куен дәфтәрен алып, җыр яза. Солдатлар ял иткәндә, салкын окопларда ай яктысында соклангыч әсәрләр иҗат итү – бу үзе олы батырлык бит! Шушы канлы мәхшәр эчендә ул 8 поэма һәм баллада, 2 повесть, 1 пьеса, 150 ләп шигырь иҗат иткән. Ике тапкыр яралана, орден - медальләр белән бүләкләнә. Сугыш бетәргә санаулы көннәр калгач, 1945 елның 19 февралендә Көнчыгыш Пруссиядәге сугышларда 36 яшендә батырларча һәлак була. Күмелгән урыны шундагы Туганнар каберлегендә.  **(3-4 нче слайдлар)**

**5 нче укучы**.  Фатих Кәримнең сугыш чорында язылган әсәрләре сугыш афәтенә, фашизмга, тираниягә каршы юнәлтелгән нәфрәт хисләре белән сугарылган. Бу елларда иҗат ителгән әсәрләре М. Җәлилнең Моабит циклы шигырьләре белән бергә сугыш чоры татар поэзиясенең иң югары ноктасын тәшкил итәләр. Менә берничә мисал: «Гөлсем» (1942), «Идел егете» (1942), «Кыңгыраулы яшел гармун» (1942), «Үлем уены» (1942), «Партизан хатыны» (1943), «Өмет йолдызы» (1944) поэмалары, «Тимер һәм тимерче» кебек балладалары (1942).  **(5 нче слайд)**

**6 нчы укучы.** Ф. Кәримнең эше һәм иҗаты һәрчак якташлары күңелендә саклана. 1971 елның 19 июнендә Ает авылында шагыйрь туган йорт урынында, музей ачыла. Бу бина 1999 елда яңартылып салына. Анда 2007 елның 9 октябрендә Ф. Кәримнең бюсты куела. Авторы скульптор Хабибрахманов Хәниф Мирзаһит улы.  **(6-8 нче слайдлар)**

**Укытучы:** Инде, укучылар, нәтиҗә ясыйк. Фатих Кәрим кем соң ул?

***Укучы:***Патриот, каһарман шагыйрь.

**Укытучы:** Әйе, укучылар. Ф. Кәримнең иҗатында сугыш темасы кызыл җеп булып сузылган.

2. Сүзлек өстендә эш. (Яңа белемнәрне формалаштыру)

**Укытучы:**  Укучылар, “Бездә яздыр” шигырен укыр алдыннан, экранда язылган сүзләргә игътибар итегез. Бу сүзләр һәм сүзтезмәләр сезгә шигырьнең эчтәлеген аңларга ярдәм итәр.

**Күзлисеңдер** – күзәтү, карау;

**фашистлар белән бугазлашу** – сугышу;

**изрәп тапталган** – нык итеп тапталган, җир йомшап беткән;

**тапланган**– пычранган;

**томалый** – каплый.

– Яңа сүзләр белән җөмләләр төзеп карыйк, кем нинди җөмлә төзеде?

***Укучлар җавабы.***

**Укытучы:**    Хәзер, әйдәгез, эшебезне дәвам итик. Фатих Кәримнең “Бездә яздыр” шигыре  белән танышыйк. Видеооязмадан шигырьне тыңлагыз. Дәреслектән карап барыгыз (шигырь тыңлыйлар). <https://yandex.ru/video/preview/1636678712181016790> . Укучылар шигырьне Уфа шәһәре “Нур” татар драма артискасы, Фатих Кәримнең якташы укыды.

“Нур” татар драма театрында патриот шагыйрьгә багышлап спектакль дә куела. Ә хәзер чылбырлап шигырьне сәнгатьле итеп сәз укыгыз.

3. Әсәргә анализ ясау.

**Укытучы:** Укучылар, шигырь нинди темага язылган?

***Укучы:***Сугыш темасына.

**Укытучы:** Әсәрнең исеменә игътибар итик әле. Лирик герой нинди хисләр кичерә?

**Укучы:**Ул туган илен, туган җирен, якыннарын сагына.

**Укытучы:**  Әйе, бик дөрес. Әйдәгез, хәзер шигырьне сәнгатьле итеп укыйк. Берешәр строфа укыйбыз (уку эше оештырыла, һәр строфа анализлана, эчтәлеге ачыклана).

**Укытучы:** Укучылар, сез ничек уйлыйсыз, әсәр кемгә багышланган?

***Укучы:***Әсәр авторның якын кешесенә, тормыш иптәше Кадрия ханым Ишуковага багышлана.

**Укытучы:** Ә сез моны ничек аңладыгыз?

***Укучы:***Чөнки ул “иркәм” дип эндәшә.

**Укытучы:**Афәрин, укучылар! Өченче-дүртенче строфаларда лирик герой нәрсә турында сөйли? Фашистлар таптаган җирләрдә язгы табигать нинди?

***Укучы:***Шаулап торган урманнар да янып беткән, болыннарда да чәчәкләр үсми, бөтен җир кеше каны белән тулган.

**Укытучы:**  Шигырьне ничә өлешкә бүлеп була? Өлешләрне укыйбыз һәм исемнәр куябыз.

**Укучылар җавабы:**  3 өлешкә.

**Укытучы:**  Нинди өлешләргә бүлдегез? Алар нәрсә турында?

**Укучылар җавабы:**  Беренче өлеш – тыныч тормыш; икенче өлеш – фашистлар басып алган җирләрдәге табигать күренеше; өченче өлеш – авторның фашистларга хөкем карары чыгаруы.)

**Укытучы:**  Лирик герой турында нәрсә әйтә аласыз?

**Укучылар җавабы:**  Ул – солдат. Сугышта. Тыныч тормыш язын

һәм сугыш барган урындагы язны капма-каршы куя. Гаиләсен сагына. Сөйгәненә эндәшә.  Фашистларга үзенең хөкем карарын чыгара.

**Укытучы:** Дөрес. Укучылар, соңгы строфаны укыгыз әле. Нигә автор фашизмның киләчәге юк ди? Фашизмга нинди хөкем карары чыгарыла?

***Укучы:***Фашизм илгә бары тик үлем китерә. Аның язы да, таңы да юк. Димәк, фашизмның яшәргә хакы юк.

**Укытучы:**Чыннан да, укучылар. Әлеге шигырьдә “Язы юкның – яшәү хакы юк!” дигән юллар – әсәрдәге иң төп сүзләр. Тагын бер күзәтү ясагыз әле. Айдар, 3нче строфаны кычкырып укы. Гүзәл син соңгы алтынчы строфаны. Уйлагыз: 3 нче строфага 6нчы строфадан кайсы юлны исем итеп куеп булыр иде?

***Укучы:***“Фашизмның таңы, язы юк”.

**Укытучы:**  Афәрин. Сез бу биремне дә дөрес үтәдегез.

Әсәрдә нинди ике тема кара-каршы куелган?

***Укучы:***Фашизмга нәфрәт һәм туган якка мәхәббәт темалары. Алар сугыш һәм яз символлары, детальләре аша ачыла.

**Укытучы:** Бик дөрес, укучылар. Фатих Кәрим һәм башка миллионлаган солдатлар ни өчен сугышкан һәм җиңүгә ирешкән икән, ничек уйлыйсыз?

***Укучы:***Туган җире, халкы, сөйгән хатыны, баласы, әти-әнисе өчен фашизмга каршы көрәшкә күтәрелгән. Шуларга булган мәхәббәте аларга көч биргән.

**Укытучы:** Кешелек өчен сугышлар кирәкми. Фашизм беркайчан да бәхет, шатлык алып килми. Кеше өчен, яшәү өчен иң әһәмиятлесе – нәрсә?

***Укучы:***Гаилә, мәхәббәт, туган җир, бала һ.б.

**Укытучы:**  Бик дөрес сүзләр. Яшәү теләге белән янган шагыйрь Ф. Кәрим сугышта һәлак була. Ләкин ул теләгенә ирешеп, халык йөрәгенә кереп, ил хәтерендә сакланырлык шөһрәт алып үлде. Ул һаман ил белән, халык белән, безнең белән бер сафта, чөнки аның иҗаты үлемсез. Ф. Кәрим“Теләк” шигырендә:

“Тәвәккәллек, батырлыкта

Җыр булып калсам иде”, - дип язган.

Теләге кабул булды. Аның батыр рухы – безнең күңелләрдә!

4. Ял итү. Физминут.

5. Теманы ныгыту.

**Укытучы:**Эшне дәвам итеп, парларда эшлик. Дәфтәрләрне ачып, бүгенге числоны, теманы язып куябыз. 1 нче вариантта утыручыларга (1нче төркем) сорау: “Яз” сүзе сездә нинди ассоциацияләр тудыра? 2 нче вариантта утыручыларга (2нче төркем) сорау: “Фашизм” сүзе сездә нинди ассоциацияләр тудыра? Шигырьдәге төшенчәләрне куллана аласыз.

**Укучылар җавабы:**  Яз - гомер таңы, тернәкләнү, яшәү, яшеллек, гүзәллек, киләчәк.

Фашизм – кан, үлем, күз яшьләре, сыкрау; таңы, язы юк; яшәү хакы юк. Һәр төркемнән берәр укучы чыгып тактада бу сүзләрне яза.

**Укытучы:**Афәрин. Шулай итеп, укучылар, сез “Бездә яздыр” исемле шигырьне төрле яклап анализладыгыз, күп нәрсәләргә төшендегез. Хәзер инде җавапларыгызны дәфтәрдә кластер формасында теркәгез.

6. Тикшерү эше.

**Укытучы:**  **Укучылар, хәзер яңа теманы ничек аңлавыгызны тикшереп алабыз. “Фатих Кәрим – патриот шагыйрь” дигән темага сез яратып башкара торган синквейн язабыз һәм тикшерәбез.** (синквейн язуга таләпләр үрнәге дәфтәрләрендә язылган)

***Укучы:***Шагыйрь

Батыр, сәләтле, күренекле

Эзләнә, иҗат итә; уйландыра, сокландыра

Исеме калды данга күмелеп

Патриот

**III. Рефлексия, бәяләү.**

1.Рефлексив кабатлау.

**Укытучы:** Укучылар, без бүген сезнең белән кемнең иҗаты белән таныштык?

***Укучы:***Фатих Кәрим иҗаты һәм аның “Бездә яздыр” шигыре белән танышытык.

**Укытучы:** Дәрестә нәрсә аңладыгыз? Кем ничек эшләде дип уйлыйсыз?

***Укучы****:* (укучылар җавабы, билгеләр кую ).

2. Бәяләү. Укучылар укытучыга билге куярга ярдәм итәләр, бер –берсенә билге куялар.

3. Өй эше.

**Укытучы:**  Өй эше. Сезгә өч төрле өй эше тәкъдим итәм. Үзегез сайлап алып, эшлисез.

1. Фатих Кәримнең “Бездә яздыр” шигырнең 1-2 строфасын ятларга.

2. Мәҗбүри өй эше. Дәреслекнең 69 нчы битендәге сорауларга җавап әзерләргә.

3. Иҗади өй эше. Шигырьдәге антоним юлларны табып языгыз. (Үрнәк: Бездә – Сыерчыклар ярсып сайрыйдыр. Ә биредә - Күңел өчен генә бер кош та юк).

Дәрес тәмам. Дәрестә тырышып эшләгәнегез өчен рәхмәт әйтеп, мин сезнең белән хушлашам. Сау булыгыз!